b'\n_START_ARTICLE_\nJanis Jankovskis\n_START_PARAGRAPH_\nJanis Jankovskis (latv. J\xc4\x81nis Jankovskis; 1876 m. vasario 7 d. Paislic\xc4\x97s dvaras  (latv. Poisl\xc4\xabces mui\xc5\xbea), dab. Panev\xc4\x97\xc5\xbeio rajone, Lietuvoje \xe2\x80\x93 1925 m. gruod\xc5\xbeio 2 d. Rygoje, Latvijoje) \xe2\x80\x93 carin\xc4\x97s Rusijos ir Latvijos Respublikos chirurgas ir pedagogas, visuomen\xc4\x97s veik\xc4\x97jas.\n_START_SECTION_\nBiografija\n_START_PARAGRAPH_\nJ.Jankovskis mok\xc4\x97si Mintaujos gimnazijoje ir Rygos realin\xc4\x97je mokykloje. Studijavo medicin\xc4\x85 Kijevo universitete, v\xc4\x97liau baig\xc4\x97 Berlyno universitet\xc4\x85. Kur\xc4\xaf laik\xc4\x85 dirbo Sankt Peterburge, pas Karo medicinos akademijos profesori\xc5\xb3 A.Lebedev\xc4\x85, po to \xe2\x80\x93 Berlyne pas profesorius Senator\xc4\x85 ir Nagel\xc4\xaf. 1910 m. Tartu universitete apgyn\xc4\x97 medicinos moksl\xc5\xb3 daktaro disertacij\xc4\x85 apie vidaus organ\xc5\xb3 su\xc5\xbealojimus. _NEWLINE_Pirmojo pasaulinio karo metu mobilizuotas \xc4\xaf Rusijos kariuomen\xc4\x99. Tarnavo Latvijos \xc5\xa1auli\xc5\xb3 divizijos karo ligonin\xc4\x97s ved\xc4\x97ju, ypa\xc4\x8d daug darbo tur\xc4\x97jo per Mintaujos operacij\xc4\x85 (latv. Ziemassv\xc4\x93tku kaujas) 1916\xe2\x80\x931917 m. Pasibaigus karui atsid\xc5\xabr\xc4\x97 C\xc4\x97syje: \xc5\xa1iame mieste 1918 m. \xc4\xafk\xc5\xabr\xc4\x97 sanatorij\xc4\x85 karo invalidams ir jai vadovavo. Tais pa\xc4\x8diais merais Rygoje \xc4\xafsteig\xc4\x97 Tarptautinio Raudonojo Kry\xc5\xbeiaus organizacijos padalin\xc4\xaf Latvijoje, buvo i\xc5\xa1rinktas vadovu. Jo iniciatyva  1921 m. Rygoje buvo atidaryta Gailesting\xc5\xb3j\xc5\xb3 seser\xc5\xb3 mokykla (dabar Raudonojo Kry\xc5\xbeiaus medicinos koled\xc5\xbeas), 1922 m. \xe2\x80\x93 Kaul\xc5\xb3 tuberkulioz\xc4\x97s sanatorija Krimuldoje._NEWLINE_1922 m. paskirtas naujai \xc4\xafsteigto Latvijos universiteto Medicinos fakulteto Chirurgijos katedros pirmuoju ved\xc4\x97ju. Jo asistentais dirbo (v\xc4\x97liau tap\xc4\x99 \xc5\xbeinomais \xc5\xa1alies medikais) A.Neibergs, A.Mednis, J.\xc5\xa0ulcas ir kt. J. Jankovskiui teko naujai organizuoti chirurgijos studijas Universitete, \xc5\xa1ia veikla u\xc5\xbesi\xc4\x97m\xc4\x97 iki pat mirties. _NEWLINE_Palaidotas Rygos Me\xc5\xbea kapin\xc4\x97se. 1927 m. atidengtas antkapinis paminklas (skulptorius Karlis Jansonas).'